L'empresa emergent de l'àmbit de la salut, que ha comptat amb el suport d'ACCIÓ per introduir-se als Estats Units, va fundar-se l'any 2011 a Barcelona i actualment compta amb 14 treballadors
L' start-up catalana Mediktor, especialitzada en l'àmbit de la salut, ha obert a Nova York la seva primera oficina exterior amb l'objectiu d'introduir-se al mercat nord-americà.
L'empresa emergent catalana, que ha comptat amb el suport d'ACCIÓ per introduir-se als Estats Units, ha desenvolupat una aplicació que, a través de la intel·ligència artificial i el machine learning, permet que una persona amb símptomes de patir una malaltia expliqui com se sent amb les seves pròpies paraules per rebre una estimació de quina malaltia pot tenir i una primera recomanació de la millor acció a prendre.
Fundada per un metge l'any 2011 a Barcelona, actualment compta amb un equip de 14 treballadors.
Ara, tot i que el desenvolupament tècnic es continuarà fent a Barcelona, des de Nova York l' start-up durà a terme tot el desenvolupament de negoci als Estats Units en tots els àmbits, com aspectes comercials, legals i regulatoris.
Segons Cristian Pascual, cofundador de Mediktor, els Estats Units són un mercat " que valora molt que hi siguis i coneguis bé les singularitats del seu sistema sanitari ", fet que " fa que sigui imprescindible el contacte directe amb l'ecosistema de clients i partners ".
Per l'altre cofundador de l'empresa, Oscar García-Esquirol, " el mercat més gran, modern i de referència de salut a nivell internacional són els Estats Units ".
De fet, un dels factors claus de l'entrada de Mediktor als Estats Units ha estat la participació a través d'ACCIÓ al congrés Disrupt San Francisco el passat mes de setembre. "
És un lloc excel·lent per tenir una primera impressió de l'acceptació del teu producte al mercat americà " assegura García-Esquirol. "
La informació que vam recollir ens va servir per adaptar el nostre missatge comercial i agafar confiança en les nostres possibilitats, fins al punt de decidir fer el pas i atacar-lo activament des de dins ", explica.
L'aplicació de l' start-up catalana va dirigida a companyies d'assegurances i hospitals, i actualment més de 600.000 usuaris de 196 països ja la utilitzen.
Fins ara ja ha realitzat 1,5 milions d'avaluacions, és a dir, qüestionaris i recomanacions personalitzades a persones de tot el món.
D'aquesta manera, la intel·ligència artificial de l'aplicació adquireix nous coneixements amb cada interacció.
A més l'usuari pot compartir la informació amb un metge a través d'un missatge de text, tot i que tal i com assegura Mediktor, " no oferim un diagnòstic perquè no hi ha una visita física: l'aplicació no substitueix una visita mèdica ".
Aquesta setmana l'empresa emergent catalana ha participat a través d'un estand d'ACCIÓ al congrés Health 2.0 Europe al recinte de Fira de Barcelona a Montjuïc, que ha reunit més de 600 empreses, inversors i start-ups de tot el món especialitzades en l'àmbit de l'emprenedoria sanitària.
A banda de Mediktor, l'estand d'ACCIÓ també ha comptat amb la presència de PlayBenefit, Sense4Care, IOMED, Made of Genes, Mind the Byte, Neuroelectrics i B-Wom.
L'objectiu ha estat presentar els seus projectes davant la comunitat empresarial del sector de la salut per fer networking, conèixer nous clients, socis i inversors.
L'start-up catalana Mediktor obre a Nova York la seva primera oficina a l'exterior